III.  Ad Conradum imperatorem II.--Congratulatur ei de sua in imperatorem electione, hortaturque ut strenue et christiane Romanum regat imperium, atque Casinense monasterium protegat.   (Anno eod.)
Author: Petrus diaconus

CONRADO excellentissimo imperatori et Romani imperii strenuissimo propagatori PETRUS DIACONUS clypeo Domini jugiter protegi, atque ejus victrici dextera de spiritualibus ac corporalibus hostibus perpetuo triumphare.

Benedictio et claritas et sapientia et gratiarum actio sit in saecula omnipotenti Deo nostro, qui per vos et in vobis antiqua nobis suscitavit miracula, et de recenti vestra electione vetera Romano imperio renovat gaudia: non enim Annibalis interitus, aut Gothorum internecio, vel Lucii Catilinae caedes, vel Attilae ac Totilae interitus sic nos delectat, quomodo magnificam vestram audisse electionem, et in vestris successibus divinam jugiter praedicare potentiam. Per vos quippe aeternae urbis decus honorque ad solis ortum usque protenditur, dilatatur, ac in rebelles sibi nationes infidelitate depulsa accipit principatum. Per vos Romani imperii dignitas reparatur, sublimatur, et in antiquum consulum Pompeii, Scipionis, Julii, Octaviani atque Trajani dominationis vix attollitur statum. Laetetur itaque in vestra electione omnis penitus christianitas, oriens et occidens gaudeat, meridies cum septentrione resultet, aeterna urbs cunctorum post Deum terrestrium domina fastos ac solemnes dies concelebret et in Domini nostri Jesu Christi laudibus det vota, promat cantica, et consonis laetitiae vocibus antiquam renovet harmoniam, dicens: Cantemus Domino, gloriose enim glorificatus est. Vere namque in vobis honorificatur Deus, qui talem elegit, qui unus persequatur mille et transmoveat dena millia. Ecce per quadruos orbis Romani fines vestra opera, vestri labores, vestra certamina insignia referentur, omnis pene lingua de vestri imperii gloria loquitur. Facti siquidem estis, ut ait Apostolus, spectaculum mundo et angelis et hominibus, facti estis propugnatores Domini, Romani imperii gloria, augmentum, decus, et mirabile diadema, defensio sedis apostolicae, solamen tristium, refocillatio pauperum. Recepit tandem proprium filium Dei miseratione Romana civitas, et ex antiqua caesarum prosapia gaudet se retinere imperatorem. Vos tamen quos ad tantum imperium divina elegit majestas, oportet et decet, ut quanto magis ab illo super coeteros mortales elevati estis, tanto magis illi in omni humilitate subditi sitis. Quos enim temporaliter dedit imperare, si ejus misericordiae, ejus potentiae omnes actus vestros ascripseritis, dabit perpetuo triumphare: pacis itaque bonum, imperator invicte, ante omnia et super omnia custodite, nullus in vestro pectore livor, nulla subrepat invidia. Subjectum vero vobis Romanum imperium juste misericorditerque tractate, ut Romana ecclesia maxime, per quam accepistis Romani imperii sedem, sentiant se et sentientes gaudeant talem ac tantum augustum meruisse, atque in Deum timentis ditionem venisse. Nunquam tantum vobis opos alicujus placeant, ut non semper in vestro pectore justitia praeponderet, ut justitia locum aequitatis perdat: quid namque prodest Romani imperii gubernacula suscepisse, si non cunctos mortales studetis in misericordia, in justitia, in omni denique bonitate praecellere; animi enim probitas, non solum vobis, sed etiam subsequentibus debet esse forma, exemplum virtutis. Ita autem facientes omnipontentis Dei gratiam semper cooperatricem habebitis, cujus adminiculis et inimicos omnes subjugabitis, et tam de praesenti, quam et de futura pace gaudebitis. Casinensem vero Ecclesiam sciatis quotidie pro vestri imperii statu omnipotenti Domino supplicare, ut coepta per vos misericordiae suae opera ad condignum finem perducat, et ut vos ab omnibus malis protegat, et defendat, atque pro tanto labore aeternae municipatum vitae vobis in futuro concedat. Rogamus autem generositatis vestrae celsitudinem, triumphator praecelse, ut Casinensem Ecclesiam, omnium coenobiorum matrem protegatis; ea enim praedecessorum vestrorum quondam defensa praesidiis, ditata opibus exstitisse cognoscitur. Vos ergo quemadmodum pro sapientiae vestrae nobilitate, potentia, prudentia, in omnibus quae saeculi sunt, et probis, quod magis egregium est, moribus aequiparare probamini, ita etiam in Casinensis coenobii exaltatione aequiparare conamini. Facite vobis in terris beatum Benedictum debitorem, ut ei quaeque contuleritis, centuplicata in coelis recipere mereamini. Ad hoc enim coelestis Providentia quae omnia moderatur et a saeculo universa disponit, hoc praesertim tempore quando peccatis nostris exigentibus defecit sanitas, et diminutae sunt veritates a filiis hominum, tantae strenuitatis ac prudentiae virum in Romana republica elegit, ut Ecclesias exaltare debeatis. Deus autem et Dominus noster, qui dona suae pietatis gratis largitur petentibus, dextera fortitudinis suae vos protegat et benedicat, et utriusque substantiae hostibus separatis, cum palma certaminis ad se revertentibus, coelestis vitae vobis januas aperiat, secumque perpetuo jucundare de coelestibus bonis concedat.